Stuk spoorlyn in Soweto gesteel(Argieffoto: Untu) ŉ Man is in Soweto in hegtenis geneem op aanklag dat hy ŉ spoorlyn gesteel het. Die man is Donderdag in hegtenis geneem tydens die Okae Molao-operasie deur verskeie wetstoepassingsagentskappe. Dit vorm deel van die geïntegreerde sekuriteitsplan wat minister van vervoer Fikile Mbalula verlede jaar van stapel gestuur het. Die intelligensiegedrewe plan het ten doel om spoor- en gemeenskapsmisdade hok te slaan en seker te maak dat misdadigers vervolg word. Die Passasierspooragentskap van Suid-Afrika (Prasa) se beskermingsdiens en gewapende reaksie-eenheid het ook by die operasie aangesluit. ŉ Stuk spoorlyn van ongeveer 1,3 meter lank is in ŉ plakkershuis by Angola- informele nedersetting in Nancefield, Soweto, opgespoor. Volgens Prasa is dit pendelaars wat die duurste betaal vir vandalisme en diefstal van spoorweginfrastruktuur omdat hulle op die spoordiens staatmaak. “Diefstal en vandalisme van spoorweginfrastruktuur word as ekonomiese sabotasie beskou,” sê Prasa. “Ons sal nie enige sabotasie van infrastruktuur duld nie.” Bron: SANews.gov.za